title: Komisjoni rakendusmäärus (EL) 2020/29, 14. jaanuar 2020, milles käsitletakse hariliku viinapuu (Vitis vinifera) valminud võrsete tanniinide põhiainena heakskiitmata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta (EMPs kohaldatav tekst)

text:
                  15.1.2020

                  ET

                  Euroopa Liidu Teataja

                  L 9/1

         KOMISJONI RAKENDUSMÄÄRUS (EL) 2020/29,
         14. jaanuar 2020,
         milles käsitletakse hariliku viinapuu (Vitis vinifera) valminud võrsete tanniinide põhiainena heakskiitmata jätmist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 23 lõiget 5 koostoimes artikli 13 lõikega 2,
         ning arvestades järgmist:

                     (1)

                     Komisjon sai 30. juunil 2017 asutustelt Biomolécules et Biotechnologies Végétales (BBV) EA2106 ja Institut Technique de l’Agriculture Biologique (ITAB) taotluse hariliku viinapuu (Vitis vinifera) valminud võrsete tanniinide heakskiitmiseks põhiainena. Taotlusele oli lisatud määruse (EÜ) nr 1107/2009 artikli 23 lõike 3 teises lõigus nõutud teave.

                     (2)

                     Komisjon palus Euroopa Toiduohutusametilt (edaspidi „toiduohutusamet“) teadusabi. Toiduohutusamet esitas komisjonile 2. mail 2018 tehnilise aruande hariliku viinapuu (Vitis vinifera) valminud võrsete tanniinide kohta (2). Komisjon esitas alalisele taime-, looma-, toidu- ja söödakomiteele läbivaatamisaruande (3) ja käesoleva määruse eelnõu hariliku viinapuu (Vitis vinifera) valminud võrsete tanniinide heakskiitmata jätmise kohta 24. juunil 2019 ning vormistas need lõplikult komitee 22. oktoobri 2019 koosolekuks.

                     (3)

                     Taotleja esitatud dokumentidest ei ilmne, et hariliku viinapuu (Vitis vinifera) valminud võrsete tanniinid vastaksid Euroopa Parlamendi ja nõukogu määruse (EÜ) nr 178/2002 artiklis 2 (4) määratletud mõiste „toit“ kriteeriumidele.

                     (4)

                     Toiduohutusameti tehnilises aruandes on kirjeldatud teatavaid hariliku viinapuu (Vitis vinifera) valminud võrsete tanniinidega seotud probleeme. Taimekaitsevahendina kasutatavate hariliku viinapuu (Vitis vinifera) valminud võrsete tanniinide kohta ei olnud saadaval ühtegi, eelkõige laste kaitsmist käsitlevat toksikoloogilist hinnangut. Sama kehtib ka muu kui toidukaudse kokkupuute riski hindamise kohta, eelkõige kõrvaliste isikute ja elanike puhul. Lisaks ei olnud piisavalt teavet ainega seotud keskkonnaohu hindamiseks.

                     (5)

                     Kasutada ei olnud ühtegi asjakohast hindamist, mis oleks koostatud määruse (EÜ) nr 1107/2009 artikli 23 lõikes 2 osutatud liidu muude õigusaktide alusel.

                     (6)

                     Komisjon palus, et taotlejad esitaksid oma märkused toiduohutusameti tehnilise aruande ning komisjoni esialgse läbivaatamisaruande kohta. Taotlejad ei esitanud märkusi.

                     (7)

                     Nagu on märgitud komisjoni läbivaatamisaruandes, ei ole määruse (EÜ) nr 1107/2009 artiklis 23 sätestatud nõuete täitmine tõendatud. Seepärast on asjakohane jätta hariliku viinapuu (Vitis vinifera) valminud võrsete tanniinid põhiainena heaks kiitmata.

                     (8)

                     Käesoleva määrusega ei piirata õigust esitada vastavalt määruse (EÜ) nr 1107/2009 artikli 23 lõikele 3 hariliku viinapuu (Vitis vinifera) valminud võrsete tanniinide põhiainena heakskiitmiseks uus taotlus.

                     (9)

                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Hariliku viinapuu (Vitis vinifera) valminud võrsete tanniinid jäetakse põhiainena heaks kiitmata.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 14. jaanuar 2020

                  Komisjoni nimel

                  president

               Ursula VON DER LEYEN

            (1)  ELT L 309, 24.11.2009, lk 1.

            (2)  EFSA (European Food Safety Authority), 2017. Technical report on the outcome of the consultation with Member States and EFSA on the basic substance application for Vitis vinifera cane tannins for use in plant protection as protectant and repellent (Tehniline aruanne liikmesriikide ja Euroopa Toiduohutusametiga peetud konsultatsioonide tulemuste kohta seoses taimekaitses kaitsevahendi ja repellendina kasutamiseks ette nähtud hariliku viinapuu (Vitis vinifera) valminud võrsete tanniinide põhiainena heakskiitmise taotlusega). Euroopa Toiduohutusameti toetav väljaanne 2018:EN-1414. 46 lk doi:
         10.2903/sp.efsa.2018.EN-1414.

            (3)  http://ec.europa.eu/food/plant/pesticides/eu-pesticides-database/public/?event=activesubstance.selection&language=EN.

            (4)  Euroopa Parlamendi ja nõukogu 28. jaanuari 2002. aasta määrus (EÜ) nr 178/2002, millega sätestatakse toidualaste õigusnormide üldised põhimõtted ja nõuded, asutatakse Euroopa Toiduohutusamet ja kehtestatakse toidu ohutusega seotud menetlused (EÜT L 31, 1.2.2002, lk 1).


title: Komisjoni rakendusmäärus (EL) 2020/37, 16. jaanuar 2020, millega muudetakse nõukogu määrust (EÜ) nr 1210/2003, mis käsitleb teatavaid spetsiifilisi piiranguid majandus- ja finantssuhetes Iraagiga

text:
                  17.1.2020

                  ET

                  Euroopa Liidu Teataja

                  L 13/13

         KOMISJONI RAKENDUSMÄÄRUS (EL) 2020/37,
         16. jaanuar 2020,
         millega muudetakse nõukogu määrust (EÜ) nr 1210/2003, mis käsitleb teatavaid spetsiifilisi piiranguid majandus- ja finantssuhetes Iraagiga
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 7. juuli 2003. aasta määrust (EÜ) nr 1210/2003, mis käsitleb teatavaid spetsiifilisi piiranguid majandus- ja finantssuhetes Iraagiga ning millega tunnistatakse kehtetuks määrus (EÜ) nr 2465/96, (1) eriti selle artikli 11 punkti b,
         ning arvestades järgmist:

                     (1)

                     Määruse (EÜ) nr 1210/2003 III lisas on loetletud Iraagi eelmise valitsuse avalik-õiguslikud asutused, ettevõtted, füüsilised ja juriidilised isikud, asutused ja üksused, kelle suhtes rakendatakse kõnealuse määruse alusel 22. mail 2003 väljaspool Iraaki asunud rahaliste vahendite ja majandusressursside külmutamist.

                     (2)

                     2. jaanuaril 2020 otsustas ÜRO Julgeolekunõukogu sanktsioonide komitee kustutada 15 kannet nende isikute ja üksuste loetelust, kelle suhtes tuleks kohaldada rahaliste vahendite ja majandusressursside külmutamist.

                     (3)

                     Seepärast tuleks määruse (EÜ) nr 1210/2003 III lisa vastavalt muuta,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EÜ) nr 1210/2003 III lisa muudetakse vastavalt käesoleva määruse lisale.

            Artikkel 2
            Käesolev määrus jõustub järgmisel päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 16. jaanuar 2020

                  Komisjoni nimel

                  President

               Ursula VON DER LEYEN

            (1)  ELT L 169, 8.7.2003, lk 6.

               LISA

            Määruse (EÜ) nr 1210/2003 III lisast jäetakse välja järgmised kanded.

                           „21.

                           BAGHDAD MUNICIPALITY. Aadress: Khulafa Street, Khulafa Square, Baghdad, Iraq.“

                           „24.

                           CHEMICAL, PETROCHEMICAL, MECHANICAL AND METALURICAL TRAINING CENTRE. Aadress: P.O. Box 274, Ashar, Basrah, Iraq.“

                           „31.

                           DIRECTORATE-GENERAL OF MINOR PROJECTS AND RURAL ELECTRIFICATION. Aadress: P.O. Box 788, Al-Karradah Al-Sharkiya, Arasat Al-Hindiya no. 81, Building No 137/327, Baghdad, Iraq.“

                           „32.

                           DIRECTORATE OF TRAINING CENTRE FOR IRON AND STEEL. Aadress: P.O. Box 421, Basrah Khor Al-Zubair, Basrah, Iraq.“

                           „77.

                           MECHANICAL TRAINING CENTRE/NASSIRIYA. Aadress: P.O. Box 65, Nassiriyah, Nassiriyah, Iraq.“

                           „144.

                           STATE ENTERPRISE FOR MECHANICAL INDUSTRIES. Aadressid: a) P.O. Box 5763, Iskandariya, Iraq; b) P.O. Box 367, Iskandariyah-Babylon Governate, Iraq.“

                           „146.

                           STATE ENTERPRISE FOR PHOSPHATES. Aadressid: a) P.O. Box 5954, East Gate, Sadoon St., Baghdad, Iraq; b) P.O. Box 5954, South Gate, Al-Kaim, Anbar, Baghdad, Iraq.“

                           „156.

                           STATE ESTABLISHMENT FOR AGRICULTURAL MARKETING. Aadress: Eastern Karrda, Baghdad, Iraq.“

                           „172.

                           STATE ORGANISATION FOR AGRICULTURAL MARKETING. Aadress: Karkh, Nisoor Square, Baghdad, Iraq.“

                           „173.

                           STATE ORGANISATION FOR AGRICULTURAL MECHANISATION AND AGRICULTURAL SUPPLIES (teiste nimedega a) STATE ORGANISATION FOR AGRICULTURAL MECHANISATION, b) STATE ESTABLISHMENT FOR AGRICULTURAL MECHANISATION, c) CENTRE FOR AGRICULTURAL MECHANISATION, d) STATE ESTABLISHMENT FOR AGRICULTURAL SUPPLIES). Aadressid: a) P.O. Box 26028, Waziriya, opp Al Bakr University, Baghdad, Iraq; b) P.O. Box 96101, Abu Nuvas St., Baghdad, Iraq; c) P.O. Box 26061, Al Wazeria, Baghdad, Iraq; Swaira-Hafria, Wasst Muhafadha, Iraq; d) P.O. Box 1045, Waziriyah, Baghdad, Iraq.“

                           „178.

                           STATE ORGANISATION FOR ELECTRICITY (teiste nimedega a) STATE ORGANISATION OF ELECTRICITY, SOUTHERN ELECTRICAL REGION; b) STATE ORGANISATION OF ELECTRICITY / DEPARTMENT OF COMPUTING AND STATISTICS). Aadressid: a) Off Jumhuriya St/Building 166, Nafoora Square, P.O. Box 5796, Baghdad, Iraq; b) P.O. Box 230, Basrah, Iraq; c) P.O. Box 14171 Jumhuriya St., Maidan Building No. 9, Baghdad, Iraq.“

                           „181.

                           STATE ORGANISATION FOR FOOD INDUSTRIES. Aadress: P.O. Box 2301, Alwiya, Camp Sarah Khatoon, Baghdad, Iraq.“

                           „190.

                           STATE ORGANISATION OF HOUSING. Aadress: P.O. Box 5824, Jumhuriya Street, Baghdad, Iraq.“

                           „199.

                           STEEL AND TIMBER STATE ENTERPRISE (teise nimega STATE TRADING ENTERPRISE FOR STEEL AND TIMBER). Aadress: Arasat Al Hindya St., Salman Daoud Al Haydar Building, P.O. Box 602, Baghdad, Iraq.“

                           „202.

                           VOCATIONAL TRAINING CENTRE FOR ENGINEERING AND METALLIC INDUSTRIES (teise nimega VOCATIONAL TRAINING CENTRE FOR ENGINEERING). Aadress: Iskandariya-Babil, Iraq.“


title: Komisjoni rakendusmäärus (EL) 2020/38, 16. jaanuar 2020, millega kehtestatakse teabe salvestamise, vormindamise ja edastamise tehnilised tegevusnõuded vastavalt Euroopa Parlamendi ja nõukogu määrusele (EL) 2017/2403, milles käsitletakse välispüügilaevastike jätkusuutlikku majandamist

text:
                  17.1.2020

                  ET

                  Euroopa Liidu Teataja

                  L 13/15

         KOMISJONI RAKENDUSMÄÄRUS (EL) 2020/38,
         16. jaanuar 2020,
         millega kehtestatakse teabe salvestamise, vormindamise ja edastamise tehnilised tegevusnõuded vastavalt Euroopa Parlamendi ja nõukogu määrusele (EL) 2017/2403, milles käsitletakse välispüügilaevastike jätkusuutlikku majandamist
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 12. detsembri 2017. aasta määrust (EL) 2017/2403, milles käsitletakse välispüügilaevastike jätkusuutlikku majandamist ja millega tunnistatakse kehtetuks nõukogu määrus (EÜ) nr 1006/2008 (1) (edaspidi „välispüügilaevastike jätkusuutliku majandamise määrus“), eelkõige selle artikli 40 lõiget 2,
         ning arvestades järgmist:

                     (1)

                     Välispüügilaevastike jätkusuutliku majandamise määrus on ette nähtud selliste rakendusaktide vastuvõtmine, millega kehtestatakse kõnealuse määruse II, III ja IV jaotises osutatud teabe salvestamise, vormindamise ja edastamise tehnilised tegevusnõuded.

                     (2)

                     Välispüügilaevastike jätkusuutliku majandamise määruse artiklis 40 on sätestatud, et kõnealuse määruse II, III ja IV jaotises osutatud teabevahetus toimub elektrooniliselt. On asjakohane kehtestada kõnealuste andmete elektroonilise esitamise ja edastamise nõuded ning täpsustada nende vorming, samuti selle muutmise menetlus.

                     (3)

                     Komisjoni rakendusmääruse (EL) 2017/218 (2) kohaselt peavad liikmesriigid esitama komisjonile teabe omandiõiguse, laeva ja püügivahendite omaduste ning nende lipu all sõitvate liidu kalalaevade tegevuse kohta. Kõnealuses andmebaasis sisalduvat teavet tuleks kasutada välispüügilaevastike jätkusuutliku majandamise määruses nõutud kalapüügilubasid käsitlevas teabevahetuses.

                     (4)

                     Välispüügilaevastike jätkusuutliku majandamise määruse artikli 39 kohaselt loodud liidu kalapüügilubade andmebaasi lisatud teave võib sisaldada isikuandmeid, sh laevade tunnuseid ning nende omanike nimesid ja kontaktandmeid. Nende isikuandmete töötlemine on vajalik välispüügilaevastike jätkusuutliku majandamise määrusega nõutud andmete tõhusaks haldamiseks ja teabevahetuseks. Kogu aeg ja kõigil tasanditel tuleks tagada Euroopa Parlamendi ja nõukogu määrustes (EL) 2018/1725 (3) ja (EL) 2016/679 (4) sätestatud isikuandmete kaitsega seotud kohustuste täitmine. Selleks et tagada välispüügilaevastike ja ELi vetes kolmanda riigi lipu all sõitvate laevade püügi jätkusuutlik majandamine, on vaja andmeid säilitada kümme aastat. Mõnel juhul tuleks andmeid säilitada kauem kui kümme aastat.

                     (5)

                     Liikmesriikidele tuleks anda piisavalt aega oma riiklike süsteemide kohandamiseks käesolevas määruses sätestatud uutele andmenõuetele.

                     (6)

                     Käesoleva määrusega ette nähtud meetmed on kooskõlas kalanduse ja vesiviljeluse komitee arvamusega,

               ON VASTU VÕTNUD KÄESOLEVA MÄÄRUSE:
         I PEATÜKK

            ÜLDSÄTTED

            Artikkel 1
            Reguleerimisese
            Käesoleva määrusega kehtestatakse välispüügilaevastike jätkusuutliku majandamise määruse artikli 40 lõikes 2 osutatud teabe salvestamise, vormindamise ja edastamise tehnilised tegevusnõuded.

            Artikkel 2
            Mõisted

               1.   Käesolevas määruses kasutatakse välispüügilaevastike jätkusuutliku majandamise määruse artiklis 3 esitatud mõisteid.

               2.   Käesolevas määruses kasutatakse ka järgmist mõistet:

                           a)

                           „liidu kalalaevastiku andmebaas“ – komisjoni peetav register, mis sisaldab teavet kõigi liidu kalalaevade kohta kooskõlas rakendusmäärusega (EL) 2017/218 ja mida täiendavad laevu käsitlevad täiendavad andmed, mis on nõutavad välispüügilaevastike jätkusuutliku majandamise määruse kohastes kalapüügilubade taotlustes.

                           b)

                           „liidu kalapüügilubade andmebaas“ – välispüügilaevastike jätkusuutliku majandamise määruse artikli 39 kohaselt loodud andmebaas, millega tagatakse kõnealuse määruse II ja III jaotises osutatud teabevahetus.

         II PEATÜKK

            LIIDU KALAPÜÜGILUBADE ANDMEBAASI LISATUD TEAVE

            Artikkel 3
            Loa taotlemine

               1.   Välispüügilaevastike jätkusuutliku majandamise määruse artikli 39 lõike 3 kohaste kalapüügilubade taotluste esitamisel peavad liikmesriigid ja kolmandad riigid esitama ühe taotluse laeva, lepingu, püügikategooria ja ajavahemiku kohta.

               2.   Liidu kalapüügilubade andmebaas kasutab liidu kalalaevastiku andmebaasi lisatud teavet laevade kohta välispüügilaevastike jätkusuutliku majandamise määruses nõutud kalapüügilubasid käsitleva andmevahetuse tagamiseks.

            Artikkel 4
            Vahetatava teabe vorming

               1.   Välispüügilaevastike jätkusuutliku majandamise määruse artiklite 11, 18, 22 ja 25 kohaselt liikmesriikide, kolmandate riikide ja komisjoni vahel vahetatava teabe vorminguna tuleb kasutada domeeni Fishing License Authorization & Permit (FLAP) märgistuskeele XML määratlust, mis põhineb ÜRO kalandusvaldkonna üldise teabevahetuskeele (UN/FLUX) standardil P1000-9.

               2.   Andmeväljad, põhikomponendid ja laiendatava märgistuskeele (XML) hästi vormindatud sõnumid peavad vastama XML skeemi määratlusele (XSD), mis põhineb UN/FLUXi standardikogudel.

               3.   Kasutatakse Euroopa Komisjoni kalanduse veebisaidi põhiandmeregistri lehel esitatud XSDd ja koode.

               4.   Selle tagamiseks, et edastataks korrektseid sõnumeid ja et liidu kalapüügilubade andmebaasi puhul järgitaks korrektseid menetlusi, peavad liikmesriigid kasutama Euroopa Komisjoni kalandusvaldkonna veebisaidil olevat FLAPi rakendusdokumenti.

            Artikkel 5
            Teadete edastamine

               1.   Teadete edastamine peab olema täielikult automatiseeritud ja kohene, kasutades komisjoni poolt kättesaadavaks tehtud kalandusalase teabevahetuse transpordikihti.

               2.   Saatja vastutab teadete edastamise eest vastavalt FLAPi rakendusdokumendis sätestatud kokkulepitud valideerimis- ja verifitseerimiseeskirjadele.

               3.   Teate saaja peab saatjale teatama teate kättesaamisest ning teate valideerimise ja verifitseerimise tulemustest, edastades vastusteate.

            Artikkel 6
            XML-vormide ja rakendusdokumentide muudatused

               1.   Domeeni UN/FLUX FLAP XML-vormingu ja FLAPi rakendusdokumentide muudatuste kohta teevad otsuse komisjoni talitused koostöös liikmesriikidega.

               2.   Lõikes 1 osutatud muudatused ei jõustu enne kuue kuu ega pärast kaheksateistkümne kuu möödumist alates otsustamisest. Täpse aja otsustavad komisjoni talitused kooskõlastatult liikmesriikidega.

            Artikkel 7
            Isikuandmed
            Liidu kalapüügilubade andmebaasis sisalduvaid isikuandmeid säilitatakse kuni kümme aastat, välja arvatud juhul, kui need on vajalikud rikkumise, inspekteerimise või kohtu- või haldusmenetluste järelmeetmete võtmiseks. Sellistel juhtudel võib isikuandmeid säilitada 20 aastat. Kui isikuandmeid säilitatakse kauem, tuleb need muuta anonüümseks.

         III PEATÜKK

            LÕPPSÄTTED

            Artikkel 8
            Jõustumine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 1. detsembrist 2020.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 16. jaanuar 2020

                  Komisjoni nimel

                  President

               Ursula VON DER LEYEN

            (1)  ELT L 347, 28.12.2017, lk 81.

            (2)  Komisjoni 6. veebruari 2017. aasta rakendusmäärus (EL) 2017/218 liidu kalalaevastikuregistri kohta (ELT L 34, 9.2.2017, lk 9).

            (3)  Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).

            (4)  Euroopa Parlamendi ja nõukogu 27. aprilli 2016. aasta määrus (EL) 2016/679 füüsiliste isikute kaitse kohta isikuandmete töötlemisel ja selliste andmete vaba liikumise ning direktiivi 95/46/EÜ kehtetuks tunnistamise kohta (isikuandmete kaitse üldmäärus) (ELT L 119, 4.5.2016, lk 1).